Kampsbaai-moord: ‘Hof moet verminderde verantwoordelikheid oorweeg’Diego Novella in die Wes-Kaapse hooggeregshof. Foto: ANA/Cindy Waxa Diego Novella, die veroordeelde moordenaar van Gabriela Kabrins Alban, se prokureur het Maandag vir die Wes-Kaapse hooggeregshof gevra om “verminderde verantwoordelikheid” as gevolg van die dwelms wat hy ingeneem het te oorweeg wanneer Novella later vandeesweek gevonnis word. William Booth, Novella se prokureur, het gesê hy aanvaar dat die omstandighede van die misdaad ernstig was. Hy het egter aangevoer dit moenie die oorheersende faktor wees nie. Novella is skuldig bevind aan die moord op Alban op 29 Julie 2015. Alban was ŉ Amerikaanse bemarkingsbeampte met wie Novella in ŉ romantiese verhouding was. Alban se gesig is ná die moord met aartappelskyfies en menslike ontlasting bedek en ŉ krultang is tussen haar bene gevind. ŉ Nota is op haar liggaam aangetref met die woord “cerote” daarop geskribbel, ŉ Spaanse woord wat “stuk gemors” beteken. Booth het gesê daar is geen waarskynlikheid dat Novella weer ŉ misdaad van dié aard sal pleeg nie en dat hy sielkundige probleme het. Novella het aangevoer hy het in ŉ abnormale verstandelike toestand verkeer nadat hy middels gebruik het wat veroorsaak dat ŉ mens hallusineer, naamlik sceletium (ook bekend as kanna) en dronabinol asook dagga. Regter Vincent Saldanha het in Junie vanjaar tydens sy skuldigbevinding dié bewerings verwerp en gesê Novella was wel in staat om te onderskei tussen reg en verkeerd. Saldanha het Maandag gesê Novella het voorheen al dagga en daggaolie gebruik, maar dat hy dit op die dag van die moord in kombinasie met sceletium gebruik het. “Hy verplaas sy verantwoordelikheid na demone en dwelmmisbruik. Hy moes homself gevra het of hy sceletium saam met dagga kan gebruik. Dit is roekeloos van hom want hy weet nie wat kon gebeur het nie.” Saldanha het Booth ook herinner dat dr. Giada Del Fabbro, die verdediging se eie kliniese sielkundige, toegegee het dat die voorval selfs sonder die dwelms kon plaasvind as gevolg van Novella se “hoë woedevlakke”. “Die hof moet besluit of dit ŉ verswarende faktor is tot dié mate dat die dwelms sy woede aangeblaas het.”